text: Nyt tv-hus: Kontrakt underskrevet
  08 december 2011 kl. 17.46
  Nu er det sikkert: TV SYD flytter. I eftermidag blev kontrakten på et splinternyt tv-hus til 38 mio. kr. inklusive grund underskrevet.
  Vores nye tv-station kommer til at ligge på en grund ved motorvejsfrakørsel Kolding Syd.
  TV SYD har siden 1995 haft til huse i det tidligere højspændingsselskabs gamle bygninger på Elvej i Seest.
  Men rammerne er blevet for snævre - ikke mindst, fordi TV SYD efter nytår skal til at sende døgnet rundt. Og et tv-hus, som er bygget til formålet, har længe været et stort ønske for TV SYD.
  
  Klar til indflytning om et år
  Underskrifterne blev sat i det nuværende studie på Elvej. 
  Totalentreprenør Jørgen From fra CC Contractor, adm. direktør Hans Egon Lorenzen og formand for TV SYD A/S, Jacob Ejs, satte deres underskrifter på kontrakten. 
  TV SYDs nye hus ventes at være klar til indflytning til 1. januar 2013.
  